Document ID: 32007D0527

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Ιουλίου 2007
που επιτρέπει στη Βουλγαρία και τη Ρουμανία να παρεκκλίνουν από την οδηγία 1999/105/ΕΚ του Συμβουλίου σχετικά με την εμπορία του δασικού πολλαπλασιαστικού υλικού όσον αφορά τα αποθέματα που έχουν συσσωρευτεί από την 1η Ιανουαρίου 2003 έως και τις 31 Δεκεμβρίου 2006
[κοινοποιηθείσα υπό τον αριθμό Ε(2007) 3541]
(2007/527/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
Εκτιμώντας τα ακόλουθα:
(1)
Σύμφωνα με το άρθρο 42 της πράξης προσχώρησης της Βουλγαρίας και της Ρουμανίας, η Επιτροπή μπορεί να θεσπίσει μεταβατικά μέτρα, εφόσον αυτά τα μεταβατικά μέτρα είναι αναγκαία για τη διευκόλυνση της μετάβασης από το ισχύον καθεστώς στα νέα κράτη μέλη στο καθεστώς που προκύπτει από την εφαρμογή των κοινοτικών κτηνιατρικών και φυτοϋγειονομικών κανόνων. Σε αυτούς περιλαμβάνονται και οι κανόνες για την εμπορία δασικού πολλαπλασιαστικού υλικού.
(2)
Η οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (1) προβλέπει ότι εμπορία δασικού πολλαπλασιαστικού υλικού μπορεί να γίνεται μόνον εάν ικανοποιούνται οι απαιτήσεις του άρθρου 6 παράγραφοι 1 και 3 της οδηγίας.
(3)
Η οδηγία 1999/105/ΕΚ επιτρέπει την εμπορία δασικού πολλαπλασιαστικού υλικού έως την εξάντληση των αποθεμάτων που έχουν συσσωρευτεί πριν από την 1η Ιανουαρίου 2003.
(4)
Η Βουλγαρία και η Ρουμανία ενημέρωσαν την Επιτροπή και τα άλλα κράτη μέλη για την ύπαρξη αποθεμάτων δασικού πολλαπλασιαστικού υλικού που παράχθηκε στην επικράτειά τους από την 1η Ιανουαρίου 2003 έως και τις 31 Δεκεμβρίου 2006. Η εμπορία αυτού του υλικού δεν επιτρέπεται, εκτός εάν εγκριθεί παρέκκλιση από τις διατάξεις της οδηγίας 1999/105/ΕΚ.
(5)
Για να μπορέσουν οι χώρες αυτές να εμπορευτούν αποθέματα δασικού πολλαπλασιαστικού υλικού που παράχθηκε από την 1η Ιανουαρίου 2003 έως και τις 31 Δεκεμβρίου 2006, πρέπει να τους επιτραπεί η εμπορία στην επικράτειά τους, έως τις 31 Δεκεμβρίου 2009, δασικού πολλαπλασιαστικού υλικού που παράχθηκε κατά την προαναφερθείσα περίοδο σύμφωνα με τις εθνικές τους διατάξεις που ίσχυαν κατά τη χρονική περίοδο παραγωγής.
(6)
Στις ετικέτες ή τα συνοδευτικά έγγραφα πρέπει να επισημαίνεται ότι η εμπορία του εν λόγω υλικού επιτρέπεται μόνον στο κράτος μέλος παραγωγής του.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το άρθρο 6 παράγραφοι 1 και 3 της οδηγίας 1999/105/ΕΚ, επιτρέπεται στη Βουλγαρία και τη Ρουμανία να εμπορεύονται, έως τις 31 Δεκεμβρίου 2009, δασικό πολλαπλασιαστικό υλικό που έχει παραχθεί στην επικράτειά τους από την 1η Ιανουαρίου 2003 έως και τις 31 Δεκεμβρίου 2006, το οποίο δεν έχει παραχθεί σύμφωνα με τις διατάξεις της εν λόγω οδηγίας, με την προϋπόθεση ότι είναι σύμφωνο με τις εθνικές διατάξεις που ίσχυαν κατά τη χρονική περίοδο παραγωγής.
Η εμπορία του εν λόγω πολλαπλασιαστικού υλικού επιτρέπεται μόνον στο κράτος μέλος παραγωγής του.
Κάθε σήμα ή έγγραφο, επίσημο ή άλλο, το οποίο επικολλάται ή συνοδεύει το εν λόγω πολλαπλασιαστικό υλικό, πρέπει να αναγράφει σαφώς ότι το πολλαπλασιαστικό υλικό προορίζεται για εμπορία αποκλειστικά στην επικράτεια του εν λόγω κράτους μέλους.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 25 Ιουλίου 2007.

Labels: 3
15
18
6